Nævnet har udtalt kritik af TV2 Nords omtale af Nordic Medicare.

TV2 Nord omtalte i juni måned, at patienter hos lægeklinikken Nordic Medicare i Pandrup oplevede meget lange ventetider, inden de kunne komme til læge. I indslaget udtalte en patient, at hun ringede forgæves til lægehuset den 17. og 18. maj. Ifølge patienten talte hun efterfølgende med lægehuset og fik at vide, at hun kunne få en tid halvanden måned senere. I indslaget så man også TV2 Nord ringe op til et telefonnummer. Telefonen blev ikke taget. Det telefonnummer TV2 Nord ringede op til, har vist sig at være et forkert nummer. Ifølge patientens teleudskrift har det også vist sig, at patienten hverken den 17. eller 18. maj ringede til lægehuset. Ifølge patientens journal var hun til konsultation hos Nordic Medicare i både maj og juni måned. Altså, flere gange inden for halvanden måned. Pressenævnet har kritiseret TV2 Nord for ikke at kontrollere oplysningerne inden offentliggørelse og for ikke at medtage de væsentlige oplysninger om patientens konsultationer hos Nordic Medicare. Nævnet har også kritiseret TV2 Nord for ikke at gøre tilstrækkelig opmærksom på fejlen, da TV2 Nord blev gjort opmærksom på den. Hele Pressenævnets kendelse kan ses på Pressenævnets hjemmeside: pressenaevnet.dk .